তথ্যবিবরণী                                       নম্বর: ১৪৭৬

**অনলাইনে বঙ্গবন্ধুর জন্মশতবার্ষিকী উদ্‌যাপন জাতীয় বাস্তবায়ন কমিটির সভা অনুষ্ঠিত**

ঢাকা, ১১ বৈশাখ (২৪ এপ্রিল) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরীর সভাপতিত্বে কমিটির কার্যালয়ের দাপ্তরিক সভা আজ বিকালে অনলাইনে অনুষ্ঠিত হয়েছে। সভায় কমিটির ২৪ জন কর্মকর্তা তাঁদের বাসস্থান হতে অনলাইন অ্যাপ্স 'জুম' এর মাধ্যমে সভায় অংশগ্রহণ করেন।

 প্রধান সমন্বয়ক করোনা ভাইরাসজনিত বর্তমান পরিস্থিতিতে সতর্কতার সাথে স্বাস্থ্যবিধি এবং সরকারি অন্যান্য নির্দেশনা যথাযথভাবে অনুসরণের জন্য সকলের প্রতি আহবান জানান। মুজিববর্ষ উদ্‌যাপনে স্মারকগ্রন্থ প্রকাশনাসহ গৃহীত কর্মসূচির আলোকে পরিবর্তিত পরিস্থিতিতে বিভিন্ন কার্যাবলী সম্পাদনের অগ্রগতি নিয়ে সবাই আলোচনা করেন। করোনা ভাইরাসজনিত বর্তমান পরিস্থিতি দীর্ঘায়িত হলে জনস্বাস্থ্যের বিষয়টি গুরুত্ব দিয়ে ডিজিটাল পদ্ধতিতে বাস্তবায়নযোগ্য কর্মসূচি গ্রহণ করা হতে পারে বলে প্রধান সমন্বয়ক নির্দেশনা প্রদান করেন। এখন হতে নিয়মিতভাবে অনলাইন সভায় বাস্তবায়ন কমিটির সদস্যদের সাথে আলোচনা এবং দাপ্তরিক কার্যক্রম সংক্রান্ত প্রয়োজনীয় পর্যালোচনা ও সমন্বয় করা হবে বলে সভায় জানানো হয়েছে।

#

নাসরীন/গিয়াস/নাসির/সেলিম/২০২০/২১২০ ঘণ্টা

তথ্যবিবরণী নম্বর : ১৪৭৫

**গণপরিবহন ৫ মে পর্যন্ত বন্ধ থাকবে**

ঢাকা, ১১ বৈশাখ (২৪ এপ্রিল) :

 করোনা পরিস্থিতি মোকাবিলা এবং এর ব্যাপক বিস্তার রোধকল্পে অধিকতর সতর্কতামূলক ব্যবস্থা হিসাবে সাধারণ ছুটি আগামী ৫ মে পর্যন্ত বর্ধিত করায় দেশব্যাপী চলমান গণপরিবহন বন্ধের সিদ্ধান্ত আগামী ৫ মে পর্যন্ত বর্ধিত করেছে সরকার।

 তবে জরুরি পরিসেবাসমূহ, খাদ্যদ্রব্য, সড়ক ও নৌপথে সকল প্রকার পণ্য, রাষ্ট্রীয় প্রকল্পের মালামাল, জ্বালানি, ঔষধ, ঔষধশিল্প, চিকিৎসা সেবা ও চিকিৎসা বিষয়ক সামগ্রী পরিবহন, শিশুখাদ্য, গণমাধ্যম, ত্রাণবাহী পরিবহন, কৃষিপণ্য, শিল্পপণ্য, সার ও কীটনাশক, পশুখাদ্য, মৎস্য ও প্রাণীসম্পদ খাতের উৎপাদিত পণ্য, দুগ্ধ ও দুগ্ধজাত পণ্য এবং জীবনধারণের মৌলিক পণ্য উৎপাদন ও পরিবহন এ নিষেধাজ্ঞার আওতামুক্ত থাকবে।

 পণ্যবাহী যানবাহনে যাত্রী পরিবহণ করা যাবে না। সড়ক পরিবহন ও মহাসড়ক বিভাগ আজ এ সিদ্ধান্ত জানিয়েছে।

#

নাছের/গিয়াস/নাসির/সেলিম/২০২০/২১০০ ঘণ্টা

তথ্যবিবরণী নম্বর : ১৪৭৪

**পবিত্র মাহে রমজান উপলক্ষে প্রধানমন্ত্রীর বাণী**

ঢাকা, ১১ বৈশাখ (২৪ এপ্রিল) :

 প্রধানমন্ত্রী শেখ হাসিনা পবিত্র মাহে রমজান উপলক্ষে নিম্নোক্ত বাণী প্রদান করেছেন :

 Òপবিত্র রমজান উপলক্ষে দেশবাসী ও বিশ্ব মুসলিম উম্মাহর প্রতি আমি আন্তরিক মোবারকবাদ জানাচ্ছি।

 রমজান আত্মসংযম,অনুকম্প ও ক্ষমা লাভের মাস। এ মাসে ত্যাগ স্বীকারের শিক্ষার মাধ্যমে আত্মার পরিশুদ্ধি ঘটে ও সর্বশক্তিমান আল্লাহর নৈকট্যলাভের সুযোগ হয়।

 করোনাভাইরাস সংক্রমণে বর্তমানে বিশ্ব বিপর্যস্ত। ইতোমধ্যে বিশ্ব স্বাস্থ্য সংস্থা এই ভাইরাসের প্রাদুর্ভাবকে মহামারী হিসেবে আখ্যায়িত করেছে। এ প্রেক্ষাপটে সামাজিক দুরত্ব বজায় রাখতে সবাইকে এবারের রমযানের তারাবিসহ অন্যান্য সকল নামাজ নিজ নিজ বাসায় বসে আদায়ের আহবান জানাচ্ছি। রোযা রাখার পাশাপাশি ঘরে অবস্থান করে বেশি বেশি করে কোরআন শরীফ তেলওয়াত করি। যিকির ও নফল এবাদতের পরিমান বাড়িয়ে দেই যেন পরম করুনাময় আল্লাহতাআলা আমাদের দেশ ও জাতি তথা বিশ্ববাসীকে এই মহামারী হতে মুক্তি দেন।

 আসুন,পবিত্র রমজানের শিক্ষায় উদ্বুদ্ধ হয়ে যাবতীয় ভোগবিলাস, হিংসা-বিদ্বেষ, উচ্ছৃঙ্খলতা ও সংঘাত পরিহার করে শান্তি প্রতিষ্ঠায় পরস্পরকে সহযোগিতা করি। জীবনের সর্বস্তরে পরিমিতিবোধ, ধৈর্য্য ও সংযম প্রদর্শনের মাধ্যমে রমজান মাসের পবিত্রতা রক্ষা করি।

 মহান আল্লাহ আমাদের জাতীয় জীবনে পবিত্র রমজানের শিক্ষা কার্যকর করার তাওফিক দান করুন। আমিন।

জয় বাংলা, জয় বঙ্গবন্ধু

বাংলাদেশ চিরজীবী হোক।Ó

#

ইমরুল/গিয়াস/নাসির/সেলিম/২০২০/২০২০ ঘণ্টা

তথ্যবিবরণী নম্বর : ১৪৭৩

**পবিত্র মাহে রমজান উপলক্ষে রাষ্ট্রপতির বাণী**

ঢাকা, ১১ বৈশাখ (২৪ এপ্রিল) :

 রাষ্ট্রপতি মোঃ আবদুল হামিদ পবিত্র মাহে রমজান উপলক্ষে নিম্নোক্ত বাণী প্রদান করেছেন :

 Òপবিত্র মাহে রমজান উপলক্ষে আমি দেশবাসীসহ মুসলিম উম্মাহকে জানাই আন্তরিক শুভেচ্ছা ও মোবারকবাদ।

 বছরঘুরে বরকতময় মাহে রমজান আমাদের মাঝে সমাগত। অশেষ বরকত, মাগফিরাত ও নাজাতের এ মাস মহান আল্লাহর নৈকট্য এবং তাকওয়া অর্জনের অপূর্ব সুযোগ এনে দেয়। সংযম, আত্মশুদ্ধি ও ক্ষমালাভের জন্য যথাযথ মর্যাদা ও ধর্মীয় ভাবগাম্ভীর্যের মধ্য দিয়ে সমগ্র মুসলিম উম্মাহ এ মাসটি পালন করে থাকে। সিয়াম ধনী-গরীব সকলের মাঝে পারস্পরিক সহমর্মিতা, সম্প্রীতি ও ভ্রাতৃত্ববোধ প্রতিষ্ঠায় অনন্য ভূমিকা পালন করে। রমজানের পবিত্রতা ও তাৎপর্য অনুধাবন করে ব্যক্তি ও সমাজ জীবনে এর সঠিক প্রতিফলন ঘটাতে এবং শান্তিপূর্ণ সমাজ গঠনে সকলে অবদান রাখবেন - এ প্রত্যাশা করি।

 বিশ্বব্যাপী নভেল করোনা ভাইরাসের সংক্রমণে সৃষ্ট মহামারীর ফলে এ বছর পবিত্র রমজান মাস ভিন্ন প্রেক্ষাপটে পালিত হবে। আমি রমজান মাসে নিজ নিজ ঘরে ইবাদত বন্দেগী করার জন্য দেশবাসীর প্রতি আহ্বান জানাচ্ছি। একই সাথে সমাজের স্বচ্ছল জনগোষ্ঠীকে স্বাস্থ্যবিধি যথাযথভাবে মেনে ও সামাজিক দুরত্ব নিশ্চিত করে দুঃস্থ ও দরিদ্র মানুষের সহায়তায় এগিয়ে আসার আহ্বান জানাচ্ছি। রমজানের মহান শিক্ষা সমাজের সকল স্তরে ও সবার মাঝে ছড়িয়ে পড়ুক। রমজানের পবিত্রতায় সকলের জীবন ভরে উঠুক। পরম করুণাময় যেন বিশ্ববাসীকে এ মহামারি থেকে রক্ষা করেন - এই প্রার্থনা করি।

 মহান আল্লাহ আমাদের সহায় হোন।

 জয় বাংলা

 খোদা হাফেজ, বাংলাদেশ চিরজীবী হোক।Ó

#

আজাদ/গিয়াস/নাসির/সেলিম/২০২০/২০১০ ঘণ্টা

তথ্যবিবরণী নম্বর : ১৪৭২

**জাতীয় চাঁদ দেখা কমিটির সভায় সিদ্ধান্ত**

**আগামীকাল থেকে পবিত্র রমজান মাস শুরু**

ঢাকা, ১১ বৈশাখ (২৪ এপ্রিল) :

**বাংলাদেশের আকাশে আজ ১৪৪১ হিজরি সনের পবিত্র রমজান মাসের চাঁদ দেখা গিয়েছে। আগামীকাল ২৫ এপ্রিল শনিবার থেকে পবিত্র রমজান মাস গণনা শুরু হবে**।

**আজ সন্ধ্যায় ইসলামিক ফাউন্ডেশন বায়তুল মুকাররম** জাতীয় মসজিদের পূর্ব সাহানে **ধর্ম বিষয়ক মন্ত্রণালয়ের** সচিব মোঃ নূরুল ইসলামের **সভাপতিত্বে জাতীয় চাঁদ দেখা কমিটির সভায় এ সিদ্ধান্ত গৃহীত হয়।**

**সভায় তথ্য মন্ত্রণালয়ের অতিরিক্ত সচিব মোঃ মিজান-উল-আলম,** ইসলামিক ফাউন্ডেশনের মহাপরিচালক আনিস মাহমুদ, **ধর্ম বিষয়ক মন্ত্রণালয়ের অতিরিক্ত সচিব মুঃ আঃ হামিদ জমাদ্দার** এবং  **ইসলামিক ফাউন্ডেশনের সচিব কাজী নূরুল ইসলাম-**সহচাঁদ দেখা কমিটির অন্যান্য সকল সদস্য উপস্থিত **ছিলেন।**

আগামী ২৬ রমজান ২০ মে, বুধবার দিবাগত রাতে সারাদেশে পবিত্র লাইলাতুল কদর পালিত হবে।

#

শায়লা/গিয়াস/নাসির/সেলিম/২০২০/২০০০ ঘণ্টা

তথ্যবিবরণী নম্বর : ১৪৭১

**মৎস্য ও প্রাণিসম্পদ মন্ত্রণালয়ের নিয়ন্ত্রণ কক্ষের সময় ৫ মে পর্যন্ত বৃদ্ধি**

ঢাকা, ১১ বৈশাখ (২৪ এপ্রিল) :

 করোনা ভাইরাসের প্রাদুর্ভাবজনিত পরিস্থিতিতে মৎস্য ও প্রাণিসম্পদ মন্ত্রণালয়ের নিয়ন্ত্রণ কক্ষ (টেলিফোন নম্বর-০২-৯১২২৫৫৭) চালু রাখার সময় ৩য় ধাপে বাড়িয়ে আগামী ৫ মে পর্যন্ত করা হয়েছে।

 আজ নিয়ন্ত্রণ কক্ষ চালু রাখার সময় বৃদ্ধি সংক্রান্ত অফিস আদেশ জারী করেছে মন্ত্রণালয়। নিয়ন্ত্রণকক্ষে দায়িত্ব পালনসহ প্রধান সমন্বয়কের ভূমিকা পালনের জন্য পূর্বের মতো প্রতিদিন একজন করে মন্ত্রণালয়ের কর্মকর্তাকে দায়িত্ব প্রদান করা হয়েছে। একইসাথে মৎস্য অধিদপ্তর ও প্রাণিসম্পদ অধিদপ্তরের একজন করে কর্মকর্তাকে দৈনিক নিয়ন্ত্রণ কক্ষে দায়িত্ব প্রদানের জন্য বলা হয়েছে।

 করোনা পরিস্থিতিতে গত ৪ এপ্রিল থেকে মৎস্য, পোল্ট্রি, ডেইরি খাতের সংকট মোকাবিলা এবং প্রাণিজ আমিষের সরবরাহ সচল রাখার লক্ষ্যে মাছ, মাংস, দুধ, ডিমসহ পোল্ট্রি, পশু ও মৎস্য খাদ্য ও বিভিন্ন উপকরণ উৎপাদন, পরিবহন এবং বিপণনে উদ্ভূত সমস্যা সমাধানে নিয়ন্ত্রণ কক্ষ চালু করে মৎস্য ও প্রাণিসম্পদ মন্ত্রণালয়।

 নিয়ন্ত্রণকক্ষের মাধ্যমে মন্ত্রণালয় ও এর আওতাধীন দপ্তর-সংস্থা, মাঠ পর্যায়ের অফিস এবং মৎস্য ও প্রাণিসম্পদ খাতের বিভিন্ন অ্যাসোসিয়েশনের সাথে সমন্বয়, উদ্ভূত সংকট মোকাবিলায় সরকারের সংশ্লিষ্ট অন্যান্য দপ্তর-সংস্থার সাথে যোগাযোগপূর্বক প্রয়োজনীয় ব্যবস্থা গ্রহণ এবং প্রাপ্ত তথ্য ঊর্ধ্বতন কর্তৃপক্ষকে অবহিত করা হচ্ছে। এ পর্যন্ত মৎস্য ও প্রাণিসম্পদ খাতে উদ্ভূত প্রায় ৫০০টি সমস্যা তাৎক্ষণিকভাবে সমাধান করা হয় নিয়ন্ত্রণ কক্ষের মাধ্যমে।

 নিয়ন্ত্রণ কক্ষ পবিত্র রমজান মাসে সকাল ৯টা থেকে বেলা ৩টা ৩০মিনিট পর্যন্ত চালু থাকবে। দায়িত্ব পালনকারী কর্মকর্তাগণকে আইইডিসিআর প্রদত্ত নির্দেশনা মোতাবেক নিজ নিজ সুরক্ষা গ্রহণের জন্য বর্ণিত অফিস আদেশে নির্দেশনা প্রদান করা হয়েছে।

#

ইফতেখার/গিয়াস/নাসির/সেলিম/২০২০/১৯৪০ ঘণ্টা

তথ্যবিবরণী                                                                                              নম্বর : ১৪৭০

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ১১ বৈশাখ (২৪ এপ্রিল) :

         ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় এ পর্যন্ত শিশু খাদ্য-সহ অন্যান্য সামগ্রী ক্রয়ের জন্য ৪৭ কোটি ৩৫ লাখ ৭২ হাজার ২৬৪ টাকা জিআর (ক্যাশ) নগদ এবং ৯৪ হাজার ৬ শত ৬৭ মেট্রিক টন জিআর চাল জেলা প্রশাসকের অনুকূলে বরাদ্দ প্রদান করা হয়েছে।

          দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

          রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ৫০৩ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৪ হাজার ৬৮৯ জন। এখন পর্যন্ত সুস্থ হয়ে বাড়ি ফিরেছেন ১১২ জন। গত ২৪ ঘণ্টায় ৪ জন-সহ এ পর্যন্ত এ রোগে ১৩১ জন মৃত্যুবরণ করেছেন। গত ২৪ ঘণ্টায় ৩ হাজার ৩৮৬টি নমুনা পরীক্ষা করা হয়েছে।

 দেশে মোট ২১টি প্রতিষ্ঠানে নমুনা সংগ্রহ ও পরীক্ষা সম্পাদিত হচ্ছে। দেশে সর্বমোট ১৫ লাখ ৭ হাজার ১৯০টি পিপিই সংগ্রহ করেছে তার মধ্যে মোট বিতরণ করা হয়েছে ১২ লাখ ১৮ হাজার ৮৭৩টি এবং ২ লাখ ৮৮ হাজার ৩১৭টি মজুত আছে।

 আশকোনা হজ ক্যাম্পে বাংলাদেশ সেনাবাহিনীর ব্যবস্থাপনায় ৪০০ জন এবং ব্র্যাক লার্নিং সেন্টারে ৬০০ জনকে কোয়ারেন্টাইনে রাখার ব্যবস্থা করা হয়েছে। উল্লেখ্য, আশকোনা হজ ক্যাম্পে মোট ৩১৯ জন এবং ব্র্যাক লার্নিং সেন্টারে ১৪৭ জন কোয়ারেন্টাইনে রয়েছে।

 সারা দেশে ৬৪টি জেলার সকল উপজেলা ও জেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬০১টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩০ হাজার ৬৩৫ জনকে।

#

আকরাম/গিয়াস/নাসির/সেলিম/২০২০/১৮৩০ ঘণ্টা

তথ্যবিবরণী নম্বর : ১৪৬৯

**বিটিভি'র প্রথম নারী চিত্রগ্রাহক রোজিনা'র মৃত্যুতে**

**তথ্যমন্ত্রী, প্রতিমন্ত্রী ও সচিবের শোক**

ঢাকা, ১১ বৈশাখ (২৪ এপ্রিল):

 বাংলাদেশ টেলিভিশনের প্রথম নারী চিত্রগ্রাহক রোজিনা আকতারের (৪০) অকাল প্রয়াণে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহমুদ, প্রতিমন্ত্রী
ডা. মোঃ মুরাদ হাসান এবং সচিব কামরুন নাহার।

 বিটিভি'র উর্ধ্বতন চিত্রগ্রাহক রোজিনা আকতার উচ্চরক্তচাপজনিত জটিলতায় রাজধানীর একটি হাসপাতালে চিকিৎসাধীন অবস্থায় গতরাতে ইন্তেকাল করেন।

 পৃথক শোকবার্তায় তথ্যমন্ত্রী, প্রতিমন্ত্রী ও সচিব প্রয়াতের বিদেহী আত্মার মাগফিরাত করেন ও শোকসন্তপ্ত পরিবারের সদস্যদের প্রতি গভীর সমবেদনা জানান। বাংলাদেশ টেলিভিশনে তার অবদানের কথা কৃতজ্ঞচিত্তে স্মরণ করেন তারা।

#

আকরাম/গিয়াস/নাসির/সেলিম/২০২০/১৮০০ ঘণ্টা

তথ্যবিবরণী নম্বর : ১৪৬৮

**আওয়ামী লীগের কড়া সমালোচক বা কখনো ভোট না**

**দিয়ে থাকলেও তাকে রেশনকার্ডে অন্তর্ভূক্ত করতে হবে**

 **-- তথ্যমন্ত্রী**

চট্টগ্রাম, ১১ বৈশাখ (২৪ এপ্রিল):

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, 'যিনি আওয়ামী লীগের কড়া সমালোচক, কোনো সময় আমাদের দলকে ভোটও দেননি, তিনিও যদি প্রকৃতপক্ষে অভাবী হন, প্রধানমন্ত্রী ঘোষিত নতুন পঞ্চাশ লাখ রেশন কার্ডে তার নাম অন্তর্ভূক্ত করতে হবে। তিনি বলেন, 'সরকার যে পঞ্চাশ লাখ পরিবারের মধ্যে ১০ টাকা দরে মাসে ৩০ কেজি করে চাল দিয়ে আসছে, প্রধানমন্ত্রীর ঘোষণা অনুযায়ী আরো যে পঞ্চাশ লাখ রেশন কার্ড দেয়া হবে, সেখানে প্রকৃতপক্ষে যাদের প্রয়োজন, তাদেরকেই অন্তর্ভুক্ত করতে হবে, কোনো দলীয় পরিচয়ে নয়।'

 আজ দুপুরে চট্টগ্রামের রাঙ্গুনিয়া উপজেলা সদরে আওয়ামী লীগ কার্যালয়ে ইউনিয়ন পরিষদগুলোর চেয়ারম্যান ও আওয়ামী লীগের প্রতিনিধিদের সাথে করোনা পরিস্থিতিতে ত্রাণ বিতরণসহ নানা বিষয়ে সমন্বয় সভায় প্রধান অতিথির বক্তৃতায় তিনি এসব কথা বলেন।

 'নতুন এই কার্ডটি করার ক্ষেত্রে আমাদেরকে একটু সতর্ক হতে হবে কারণ এ ধরণের কার্ড করার সময় কোন দলীয় পরিচয় বিবেচনা করা যাবেনা' উল্লেখ করে তথ্যমন্ত্রী বলেন, 'যার প্রয়োজন, দলমত নির্বিশেষে তাকেই অন্তর্ভুক্ত করতে হবে, এটি প্রধানমন্ত্রী নির্দেশ। সুতরাং সেভাবেই তালিকা করতে হবে। কারণ একজন মানুষও অভাবে থাকুক সরকার সেটা চায় না।'

 আওয়ামী লীগের যুগ্ম সাধারণ সম্পাদক ড. হাছান মাহমুদ বলেন, সরকারি দল হিসেবে আমাদের দায়িত্ব অনেক বেশি। সাধারণ মানুষের পাশে দাঁড়ানো আমাদের দায়িত্ব। সেই দায়িত্ব আমাদের দলীয় নেতাকর্মীরা শুরু থেকেই পালন করছে। আজকে একটি মাস দেশের সবকিছু বন্ধ। তারপরও আল্লাহর রহমত ও প্রধানমন্ত্রী শেখ হাসিনার সময়োচিত পদক্ষেপের কারণে এখনও পর্যন্ত একজন মানুষও না খেয়ে মৃত্যুবরণ করেনি। সুতরাং কেউ যেন না খেয়ে থাকে সেদিকে আমাদের দৃষ্টিপাত করতে হবে।

 তথ্যমন্ত্রী বলেন, রাঙ্গুনিয়ায় বিভিন্ন ভাবে ত্রাণ বিতরণ করা হচ্ছে। সরকারের ত্রাণ ইউনিয়ন পরিষদের মাধ্যমে বিতরণ করা হচ্ছে। আমাদের পারিবারিক প্রতিষ্ঠান এনএনকে ফাউন্ডেশনের পক্ষ থেকে যেসব গ্রামগুলোতে ত্রাণ দেয়া হচ্ছে, সেগুলো আমরা চেষ্টা করছি আপনারা যাদেরকে দিচ্ছেন, তারা ছাড়া অন্যদেরকে দেবার জন্য। আমাদের দলের অনেক সামর্থবান নেতৃবৃন্দরাও ত্রাণ দিচ্ছেন। সমাজে যারা অবস্থাসম্পন্ন এবং সামর্থবান তারাও ত্রাণ দিচ্ছে। পুরো ত্রাণ কার্যক্রমের একটা সমন্বয় করতে হবে।

 কারো সর্দি কাশি হলেই তাকে করোনা রোগী সন্দেহ করা সঠিক নয় উল্লেখ করে তথ্যমন্ত্রী বলেন,  'সর্দি-কাশিতো আমাদের সবসময়ই হয়ে থাকে। প্রত্যেক মানুষেরই হয়। এখন সামাজিক ভাবে হেয় করার জন্য দেখা যাচ্ছে কারো সর্দি-কাশি হলো, তার সাথে কারো বিরোধ আছে, তার সম্পর্কে করোনা রোগী এধরণের বিরূপ কথা ছড়িয়ে দেয়া হচ্ছে। এসব ঘটনা যাতে না ঘটে সেদিকেও সকলের খেয়াল রাখতে হবে।'

 রাঙ্গুনিয়ায় কৃষক লীগ এবং স্বেচ্ছাসেবক লীগ ইতোমধ্যে দরিদ্র কৃষকের ধান কেটে দেয়ার সিদ্ধান্ত গ্রহণ করেছে আজ শুক্রবার থেকে তারা প্রতি ইউনিয়নে এই কার্যক্রম শুরু করবে, জানান তথ্যমন্ত্রী।

 পরে তথ্যমন্ত্রী রাঙ্গুনিয়া উপজেলা প্রশাসনের সাথে কোভিড-১৯ মোকাবেলায় প্রস্তুতি ও ত্রাণ বিতরণসহ বিভিন্ন বিষয়ে মতবিনিময় করেন। এ সময় উপজেলা নির্বাহী কর্মকর্তা মোঃ মাসুদুর রহমান, পৌরসভার মেয়র শাহজাহান সিকদার, ভাইস চেয়ারম্যান শফিকুল ইসলাম, উপজেলা আওয়ামী লীগের নেতৃবৃন্দ উপস্থিত ছিলেন।

#

আকরাম/গিয়াস/নাসির/সেলিম/২০২০/১৭০০ ঘণ্টা

তথ্যবিবরণী নম্বর : ১৪৬৭

**স্বাস্থ্য মন্ত্রণালয়ে 'কোভিড-১৯ সংক্রান্ত মিডিয়া সেল' গঠন করা হয়েছে**

ঢাকা, ১১ বৈশাখ (২৪ এপ্রিল):

 কোভিড-১৯ সংক্রান্ত তথ্য প্রচার, প্রেস ব্রিফিং, জনসচেতনতা বৃদ্ধিতে প্রচার, করোনা সংক্রান্ত প্রকাশিত ভুল তথ্য সংশোধন প্রভৃতি বিষয়ে পর্যবেক্ষণ ও ব্যবস্থা গ্রহণের নিমিত্ত গতকাল পাঁচ সদস্যবিশিষ্ট মিডিয়া সেল গঠন করেছে স্বাস্থ্য ও পরিবার কল্যাণ মন্ত্রণালয়। এ কমিটি মন্ত্রণালয়ের ফোকাল পয়েন্ট হিসেবেও কাজ করবে।

 কমিটিতে অতিরিক্ত সচিব (প্রশাসন) মো. হাবিবুর রহমান খানকে আহবায়ক করা হয়েছে। কমিটির অন্য সদস্যরা হচ্ছেন স্বাস্থ্যসেবা বিভাগের অতিরিক্ত সচিব (বিশ্ব স্বাস্থ্য সংস্থা) রীনা পারভীন, যুগ্মসচিব (জনস্বাস্থ্য) নীলুফার নাজনীন, সিস্টেম এনালিস্ট আহমেদ লতিফুল ইসলাম এবং জনসংযোগ কর্মকর্তা মাইদুল ইসলাম প্রধান।

#

মাইদুল/কামরুল/মহসীন/২০২০/১৫৫০ ঘণ্টা

তথ্যবিবরণী নম্বর : ১৪৬৬

**প্রায় সাড়ে তিন কোটি মানুষের হাতে ত্রাণ তুলে দিয়েছে সরকার**

ঢাকা, ১১ বৈশাখ (২৪ এপ্রিল):

 করোনা ভাইরাস প্রাদুর্ভাবকালে সাধারণ মানুষের দুর্ভোগ লাঘবের লক্ষ্যে ত্রাণ সহায়তা কার্যক্রমের অংশ হিসেবে গতকাল পর্যন্ত সারাদেশে প্রায় সাড়ে তিন কোটি মানুষের হাতে ত্রাণ তুলে দিয়েছে সরকার। মোট ৬৩ লাখ ৩০ হাজার পরিবারের কাছে বিতরণ করা হয়েছে ৭৩ হাজার ৫০ মেট্রিক টন চাল।  ৩৫ লাখ ২২ হাজার পরিবারের হাতে তুলে দেওয়া হয়েছে নগদ সাহায্য ৩২ কোটি ৩০ লাখ টাকা। দুর্যোগ ব্যবস্থাপনা ও ত্রাণ মন্ত্রণালয় সূত্রে এ তথ্য পাওয়া গেছে।

 এ যাবত বরাদ্দ দেওয়া হয়েছে ৯৩ হাজার ১৭০ মেট্রিক টন চাল এবং নগদ ৩৯ কোটি ৭৯ লাখ ৫৪ হাজার টাকা।

 এছাড়া শিশু খাদ্য সহায়ক হিসেবে এক লাখ ৫৪ হাজার ৩৬৯টি পরিবারের মধ্যে বিতরণ করা হয়েছে ছয় কোটি ১৬ লাখ ৪২ হাজার টাকা । এ খাতে মোট বরাদ্দ ৭ কোটি ৮৬ লাখ টাকা।

এদিকে পবিত্র রমজান উপলক্ষে গতকাল ট্রাকসেলযোগে ঢাকা-সহ দেশের প্রতিটি বিভাগ, জেলা, উপজেলা ও ইউনিয়ন পর্যায়ে এক লাখ ৮৪ হাজার জন ক্রেতার কাছে ৫০৮ মেট্রিক টন সয়াবিন তেল, ৪৬০ মেট্রিক টন চিনি, ৯২ মেট্রিক টন মশুর ডাল, ২৩৯ মেট্রিক টন ছোলা এবং ২৮ মেট্রিক টন খেজুর সাশ্রয়ীমূল্যে বিক্রয় করেছে সরকার ।

 বাণিজ্য মন্ত্রণালয়ের অধীন ট্রেডিং করপোরেশন অফ বাংলাদেশ (টিসিবি) প্রায় তিন হাজার ডিলারের মাধ্যমে ৪৬০টি ট্রাকে এ সকল পণ্য বিক্রয় করা হচ্ছে। জনপ্রতি সর্বোচ্চ ৫ লিটার সয়াবিন তেল, ৩ কেজি চিনি, ১ কেজি মশুর ডাল, ২ কেজি ছোলা এবং ১ কেজি খেজুর বিক্রয় করা হচ্ছে।

 উল্লেখ্য, গত ১ এপ্রিল থেকে দেশব্যাপী সাধারণ মানুষের জন্য উল্লিখিত নিত্যপ্রয়োজনীয় পণ্য বিক্রয় করছে টিসিবি। এ কর্মসূচির আওতায় সাশ্রয়ী মূল্যে চিনি প্রতি কেজি ৫০ টাকা, মশুর ডাল প্রতি কেজি ৫০ টাকা, সয়াবিন তেল প্রতি লিটার ৮০ টাকা, ছোলা প্রতি কেজি ৬০ টাকা এবং খেজুর প্রতি কেজি ১২০ টাকা দরে বিক্রয় করা হচ্ছে।

#

সেলিম/বকসী/কামরুল/মহসীন/২০২০/১৪৩০ ঘণ্টা

তথ্যবিবরণী নম্বর : ১৪৬৫

**প্রাণঘাতি করোনা ভাইরাস বিস্তার রোধে পবিত্র মাহে রমজান মাসের**

**তারাবীহ নামাজ ঘরে আদায় করার নির্দেশ**

ঢাকা, ১১ বৈশাখ (২৪ এপ্রিল):

 প্রাণঘাতি করোনা ভাইরাস বিস্তার রোধে পবিত্র মাহে রমজান মাসের তারাবীহ নামাজ ঘরে আদায় করার নির্দেশ দিয়েছে ধর্ম বিষয়ক মন্ত্রণালয়। মন্ত্রণালয় হতে এ বিষয়ে নির্দেশনা দিয়ে গতকাল বিজ্ঞপ্তি জারি করা হয়।

 জারিকৃত নির্দেশনানুযায়ী আসন্ন পবিত্র মাহে রমজানে এশার জামায়াতে ইমাম, মুয়াজ্জিন, খতিব, খাদিম এবং ০২ জন হাফেজসহ সর্বোচ্চ ১২ জন অংশগ্রহণ করতে পারবেন। এশার জামায়াত শেষে এই ১২ জনই মসজিদে তারাবীহ'র নামাজে অংশগ্রহণ করতে পারবেন। অন্যান্য মুসল্লীগণ নিজ নিজ ঘরে এশা ও তারাবীহ নামাজ আদায় করবেন। সকলেই ব্যক্তিগতভাবে তিলাওয়াত, যিকির ও দু'আর মাধ্যমে মহান আল্লাহর রহমত ও বিপদ মুক্তির প্রার্থনা করবেন।

 প্রত্যেকের মধ্যে সামাজিক দুরত্ব বজায় রাখা নিশ্চিত করার স্বার্থে পবিত্র মাহে রমজান উপলক্ষে কোন ব্যক্তি বা প্রতিষ্ঠান ইফতার মাহফিলের আয়োজন বা যোগদান করতে পারবেন না।

 উল্লিখিত নির্দেশনা লঙ্ঘিত হলে স্থানীয় প্রশাসন ও আইন শৃঙ্খলা নিয়ন্ত্রণকারী বাহিনী সংশ্লিষ্ট দায়িত্বশীলদের বিরুদ্ধে আইনগত ব্যবস্থা গ্রহণ করতে বাধ্য হবে।

 প্রাণঘাতি করোনা ভাইরাস সংক্রমণ রোধে স্থানীয় প্রশাসন, আইন শৃঙ্খলা নিয়ন্ত্রণকারী বাহিনী, ইসলামিক ফাউন্ডেশনের কর্মকর্তা-কর্মচারী এবং সংশ্লিষ্ট মসজিদের পরিচালনা কমিটিকে উল্লিখিত নির্দেশনা বাস্তবায়ন করার জন্য অনুরোধ জানানো হয়েছে। এর সাথে ইতোপূর্বে ধর্ম বিষয়ক মন্ত্রণালয় জারিকৃত মসজিদে জু'মা ও জামাতে নামাজ আদায় বিষয়ক নির্দেশনা কার্যকর থাকবে।

#

দেলোয়ারা/কামরুল/মহসীন/২০২০/১৩৩০ ঘণ্টা